Burgemeester wil help werk soek vir jonges | News24
Burgemeester wil help werk soek vir jonges
Danksy 'n finansiële bydrae van meer as R10 miljoen is die Nelson Mandelabaai-metro 'n tree nader daaraan om 'n afdeling in die burgemeesterskantoor te stig wat jong mense gaan help om werk te soek.
Andrew Whitfield, burgemeesterskomiteelid vir ekonomiese ontwikkeling, toerisme en landbou, het verlede week tydens 'n burgemeesterskomiteevergadering gesê die munisipaliteit het die dienste van Harambee, 'n organisasie sonder winsbejag, verkry om die afdeling te bestuur.
"Harambee help met werkgeleenthede vir jong mense. Hulle sorg dat werkgewers op soek na intreevlakwerknemers met jong werksoekers in verbinding tree.
"Die organisasie se oogmerk is om kandidate te werf waar bestaande korporatiewe netwerke hulle nie bereik nie. Harambee evalueer die kandidate se vaardighede en soek vir hulle poste waarin hulle waarskynlik suksesvol sal wees," sê Whitfield.
Volgens hom beloop die projekkoste sowat R9.9 miljoen oor 'n driejaartydperk waarvan die munisipaliteit en Harambee elk R4 miljoen sal bydra en die private sektor R1.99 miljoen.
Whitfield sê Harambee sal die program in twee fases in werking stel: Die ontwerpfase, wat van Januarie tot Junie 2017 strek en die eerste fase, wat van Julie 2017 tot Junie 2018 strek.
Hulle wil in dié tydperk 10 000 jong mense bereik en 2 000 werkgeleenthede skep.
Die ondertekening van 'n ooreenkoms tussen die munisipaliteit en Harambee is onderhewig aan goedkeuring deur die metroraad.